作者：陆游
词牌/韵律：苏武慢

paragraphs: 澹霭空濛，轻阴清润，绮陌细尘初静。
平桥系马，画阁移舟，湖水倒空如镜。
掠岸飞花，傍檐新燕，都似学人无定。
叹连年戎帐，经春边垒，暗凋颜鬓。
空记忆、杜曲池台，新丰歌管，怎得故人音信。
羁怀易感，老伴无多，谈麈久闲犀柄。
惟有修然，笔床茶灶，自适笋舆烟艇。
待绿荷遮岸，红蕖浮水，更乘幽兴。